钦定古今图书集成/明伦汇编/官常典/第776卷 > 殷𫖮
## 钦定古今图书集成/明伦汇编/官常典/第776卷 > 殷𫖮

按《晋书》本传：“𫖮字伯通，陈郡人也。祖融，太常卿。父康，
吴兴太守。𫖮性通率，有才气，少与从弟仲堪俱知名。
太元中，以中书郎擢为南蛮校尉，莅职清明，政绩肃
举。及仲堪得王恭书，将兴兵内伐，告𫖮欲同举。𫖮不
平之，曰：‘夫人臣之义，慎保所守。朝廷是非，宰辅之务，
岂藩屏之所图也？晋阳之事，宜所不豫’。仲堪要之转”
切，𫖮怒曰：“吾进不敢同，退不敢异。”仲堪甚以为恨。犹
密谏仲堪，辞甚切至。仲堪既贵，素情亦殊，而志望无
厌，谓𫖮言为非。𫖮见江绩亦以正直为仲堪所斥，知
仲堪当逐异，已树置所亲，因出行散，托疾不还。仲堪
闻其病，出省之，谓𫖮曰：“兄病殊为可忧。”𫖮曰：“吾病不
过身死，但汝病在灭门，幸熟为虑，勿以我为念也。”仲
堪不从，卒与杨佺期、桓元同下。𫖮遂以忧卒。隆安中，
诏曰：“故南蛮校尉殷𫖮，忠绩未融，奄焉陨丧，可赠冠
军将军。”弟仲文、叔献，别有传。